Τρόμος στο Παρθεναγωγείο

Τρόμος στο Παρθεναγωγείο ή εναλλακτικά Υστερία (πρωτότυπος αγγλικός τίτλος: Black Christmas) είναι ο τίτλος καναδικής ταινίας τρόμου, που σκηνοθετήθηκε από τον Μπομπ Κλαρκ το 1974. Το σενάριο της ταινίας γράφηκε από τον Ρόι Μουρ και πρωταγωνιστούν η Ολίβια Χάσεϊ, η Μάργκο Κίντερ και ο Κιρ Ντούλια.

Η ταινία έχει καθιερωθεί ως ένα από τις πρώτες σλάσερ ταινίες, των οποίων η πλοκή ακολουθεί έναν μυστηριώδη δολοφόνο που εξοντώνει έναν έναν ανίδεους έφηβους. Στο πνεύμα του σλάσερ που επικεντρώνεται σε μία εορτή κινήθηκαν και τα: Η νύχτα με τις μάσκες, Παρασκευή και 13, Έγκλημα την Πρωταπριλιά, Mother's Day κτλ. Ωστόσο, η πρωταρχική ταινία που παρουσιάζει μανιακό δολοφόνο ήταν το Ψυχώ το 1960.

Τα έξοδα για την παραγωγή της ταινίας δεν ήταν περισσότερο από 620.000 δολάρια και η ταινία είχε τελειώσει μέσα σε επτά εβδομάδες. Ο αρχικός τίτλος του σεναρίου ήταν The Babysitter, αλλά μετά άλλαξε σε Stop Me. Ο τελικός τίτλος (Black Christmas) άλλαξε σε Silent Night, Evil Night εξαιτίας του ότι η Warner Bros φοβήθηκε πως το κοινό θα νόμιζε πως η ταινία ήταν blaxploitation (διανομή ρόλων μόνο σε Αμερικανοαφρικανούς ηθοποιούς). Ο τελικός τίτλος όμως επαναφέρθηκε, λόγω της αποτυχίας εξαιτίας του ονόματος. Για την τηλεόραση μετονομάστηκε σε Stranger in the House.

 Πλοκή 
Ένας μυστηριώδης ξένος τρομοκρατεί τα κορίτσια σε μια φοιτητική εστία θηλέων, τα οποία κάνουν ένα πάρτι για την παραμονή των Χριστουγέννων. Τα απειλητικά τηλεφωνήματα διαδέχονται τις εξαφανίσεις κάποιων κοριτσιών (τα οποία δολοφονούνται ένα ένα από τον δολοφόνο). Στην αρχή δολοφονείται η Κλερ Χάρισον: ο δολοφόνος την ακινητοποιεί και την τυλίγει με μια πλαστική σακούλα. Την εγκαταλείπει σε μια κουνιστή καρέκλα στην σοφίτα, αφήνοντάς την να πεθάνει από ασφυξία. Η οικονόμος του σπιτιού ακολουθεί σε μια ξαφνική επίθεση και η αστυνομία αρχίζει να ερευνά τις παράξενες εξαφανίσεις.

Εν τω μεταξύ, η ηρωίδα Τζες Μπράντφορντ αποκαλύπτει στο αγόρι της πως περιμένει το παιδί του αλλά δεν είναι πρόθυμη να το κρατήσει. Ο Πίτερ (το αγόρι της) αρχίζει να συμπεριφέρεται περίεργα και αρχίζει να παρουσιάζει ξαφνικά ξεσπάσματα θυμού παρακαλώντας την να αλλάξει τη γνώμη της. Όταν οι Μπαρμπ και η Φιλ δολοφονούνται και η τρομοκρατημένη Τζες μένει τελευταία, απαντώντας στο τηλεφώνημα του δολοφόνου. Η αστυνομία ανακαλύπτει πως το τηλεφώνημα προέρχεται από μέσα στο ίδιο το κτήριο αλλά δεν προλαβαίνει να της το εξακριβώσει καθώς αντί εκείνη να τρέξει έξω, ανεβαίνει τις σκάλες για πάνω και ο δολοφόνος της επιτίθεται.

Δραπετεύοντας από τον δολοφόνο, αντιμετωπίζει τον Πίτερ. Εκείνη πιστεύει πως ο Πίτερ είναι κρυμμένος πίσω από τις δολοφονίες και τα τηλεφωνήματα και πριν εκείνος εξηγήσει, εκείνη τον σκοτώνει. Η αστυνομία καταφθάνει και εφόσον η υπόθεση έκλεισε, η Τζες μένει μόνη στο κρεβάτι της για ξεκούραση. Το τηλέφωνο κτυπά ακόμη μια φορά, αφήνοντας να εννοηθεί ότι ο πραγματικός δολοφόνος ζει ακόμα, ενώ οι τίτλοι τέλους εμφανίζονται.

 Διανομή ρόλων 
 Ολίβια Χάσεϊ - Τζες Μπράντφορντ
 Μάργκο Κίντερ - Μπαρμπ Κορντ
 Κιρ Ντούλια - Πίτερ Σμάιθ
 Άντρεα Μάρτιν - Φίλις Κάρλσον
 Τζον Σάξον - Υπαστυνόμος Κένεθ Φούλερ
 Μάριαν Γουόλντμαν - Κυρία Μακχένρι
 Τζέιμς Έντμοντ - Κος Χάρισον
 Λιν Γκρίφιθ - Κλερ Χάρισον
 Νταγκ Μακ Γκραθ - Αρχιφύλακας Νας
 Αρτ Χιντλ - Κρις Χέιντεν
 Νικ Μανκούσο - Φωνή του δολοφόνου
 Μπομπ Κλαρκ - Φωνή του δολοφόνου

 Ριμέικ 
Το ριμέικ βγήκε στους κινηματογράφους τον Δεκέμβριο του 2006. Πρωταγωνιστούν οι: Κέιτι Κάσιντι, Μισέλ Τράχτενμπεργκ, Μέρι Ελίζαμπεθ Γουίνστεντ, Κρίστεν Κλόουκ, Κρίσταλ Λόου, Λέισι Τσάμπερτ και Άντρεα Μάρτιν (που επιστρέφει αλλά στον ρόλο της κας Μακχένρι).

 Δείτε επίσης 
 Κατάλογος χριστουγεννιάτικων ταινιών

 Παραπομπές 

 Βιβλιογραφία - Πηγές 




 Εξωτερικοί σύνδεσμοι 




 Αρχείο ταινίας στο b-movies.gr

Κατηγορία:Ταινίες του 1974
Κατηγορία:Καναδικές ταινίες
Κατηγορία:Καναδικές ταινίες τρόμου
Κατηγορία:Ταινίες παραγωγής Warner Bros.